દશેરામાં ફાફડા અને જલેબી ખાવાની પરંપરા બની ચૂકી છે. એટલે, એક જ દિવસમાં સેંકડો કિલો ફાફડા અને જલેબી વેચવાનો વેપાર થાય છે. આ તકને જાણીને ફરસાણવાળાઓ બે-ત્રણ દિવસ પહેલાંથી જ ફાફડા અને જલેબી બનાવીને મૂકી રાખવાની જોખમી પેરવી કરાય છે. આ વાત ધ્યાને આવતા પાલિકાના ફૂડ વિભાગે બુધવારે શહેરભરમાં ફરસાણવાળાની દુકાને ચેકિંગ શરૂ કર્યુ હતું. 21 સ્થળે તપાસ કરીને ફાફડા, જલેબી, ચટણી, ગાંઠીયા, ચોરાફળી, તીખા ગાંઠિયા જેવી ચીજના સેમ્પલ લીધા હતાં. તમામ ચીજને લેબોરેટરીમાં તપાસ માટે મોકલી દેવાયા છે. આ તપાસ દરમિયાન 50 કિલો જેટલી ચટણી, ફાફડા અને જલેબીનો અખાદ્ય લાગતો જથ્તો પણ નાશ કરી દેવાયો હતો. તપાસ માટે લેવાયેલા નમૂનાઓના રિપોર્ટ લેબોરેટરીમાંથી આવશે પછી કાર્યવાહી કરાશે. તેવું પાલિકાનું કહેવું હતું.